ORDE do 30 de decembro de 2004 relativa ás tarifas e medios de pagamento dos servizos de transporte de viaxeiros regulares permanentes de uso xeral.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 19/01/2005

A vixente Lei de ordenación dos transportes terrestres garante o dereito á revisión, de oficio ou por instancia de parte, das tarifas dos servizos públicos regulares permanentes de transporte de uso xeral.
O artigo 19 da mencionada lei, co contido que lle deu o artigo 10 da Lei 24/2001, do 27 de decembro, de medidas fiscais, administrativas e de orde social, sistematiza o proceso de revisión das tarifas dos servizos concesionais establecendo o período no que se realiza e predetermina o seu alcance.
Así, queda fixado o segundo trimestre do ano como momento no que se debe proceder á revisión con carácter xeral das tarifas, para o que se establece un correlato coa modificación do Índice de Prezos ao Consumo, cunha ponderación baseada na modificación do número de viaxeiros por quilómetro transportados polo servizo concesional.
A indiciación respecto ao IPC xeral determina un automatismo que pode, en circunstancias excepcionais, non responder axeitadamente ao mantemento do equilibrio económico concesional, o que exixiría unha actuación extraodinaria co gallo de restablecer o dito equilibrio.
Neste senso, durante o ano 2004, o custo dos combustibles, un dos principais compoñentes da estrutura de custos dos servizos de transporte de viaxeiros experimentou incrementos reiterados que inciden significativamente nos custos de explotación, alterando o equilibrio económico garantido nos contratos de xestión dos servizos públicos de transporte referidos.
Por isto, parece oportuno efectuar unha revisión extraordinaria a conta, ata que se modifiquen as tarifas deste tipo de servizos que, con carácter xeral, deberá realizarse o próximo 1 de abril de 2005, de conformidade co sinalado anteriormente no artigo 80 da Lei 24/2001, do 27 de decembro.
tendo en conta que a incidencia dos combustibles é do 19,81% na estrutura de custos media das concesións e que a variación do prezo do gasóleo desde decembro de 2003 ata setembro de 2004 foi do 14,26%, a incidencia da dita partida sería do 2,82%.
Noutra orde de cousas, faise necesario contemplar a xeneralización do uso da tarxeta de transporte metropolitano durante o vindeiro ano 2005 pola
entrada en vigor de diferentes áreas de transporte metropolitano e a incidencia que o dito novo medio de pagamento terá en canto á modificación do establecido no capítulo III da Orde ministerial do 25 de outubro de 1990, en canto á obriga de emisión de billete na medida na que os rexistros electrónicos das canceladoras e das propias tarxetas poidan, por vontade dos usuarios, substituír os billetes materiais para acadar un incremento da comodidade e velocidade comercial dos servizos.
Na súa virtude, oído o Consello Galego de Transporte
DISPOÑO:
Artigo 1º
1. Autorízase un incremento do 2,82% das tarifas dos servizos públicos regulares permanentes de uso xeral de transporte de viaxeiros por estrada.
2. A dita revisión tarifaria realizarase a conta da que resulte no ano 2005 como consecuencia da revisión á que fai referencia o artigo 19.5º da Lei de ordenación dos transportes terrestres, realizándose esta última sobre as tarifas vixentes o 1 de abril do 2004.
Artigo 2º
O mínimo de percepción actualizado na porcentaxe recollida no artigo anterior queda fixado nas seguintes contías:
1. Viaxes non comprendidas dentro do ámbito do transporte metropolitano de Galicia.
1.1. Concesións que non ofrezan billetes de abono: 1 A.
1.2. Concesións que ofrezan billetes de abono:
* Billete individual: 1,10 A.
* Abonos:
* 10% para os abonos de 30 viaxes simples ao mes.
* 15% para os abonos de 40 viaxes simples ao mes.
* 20% para os abonos de 50 viaxes simples ao mes.
2. Viaxes con orixe e destino comprendidos nas áreas de transporte metropolitano.
* Abono do servizo con tarxeta de transporte metropolitano ou tarxeta de transporte urbano homologada: 0,65 A mais as subvencións que se determinen no convenio e nos contratos-programa.
* Abono do servizo con outros medios de pagamento: 1,10 A.
Artigo 3º
Nos transportes aboados con medios de pagamento homologados pola Dirección Xeral de Transportes a obriga de expedición de billete pola compañía explotadora entenderase cuberta, sen expedición do correspondente título de transporte, sempre que tanto a expendedora do vehículo como a tarxeta do usuario manteñan de xeito comprobable, tanto polo operador como pola inspección do transporte, os seguintes datos:
* Concesión titular do servizo.
* Orixe e destino da viaxe.
* Prezo do transporte, IVE incluído.
* Data e hora de realización do servizo.
Non obstante o previsto no parágrafo anterior, o operador de transporte deberá emitir un billete que conteña todas as mencións referidas cando o demande o usuario.
Disposición derraderia
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de decembro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda